ኢትዮጵያ የኢንዱስትሪ መር ኢኮኖሚን ለመገንባት የቻይናን የካበተ ልምድ መጋራት ትሻለች-ጠ/ ሚ ኃይለማርያም
 – ኢትዮጵያ የኢንዱስትሪ መር ኢኮኖሚ ለመገንባት እና የቀላል ማኑፋክቸሪንግ ዘርፉን ለማሳደግ የቻይናን የካበተ ልምድ መጋራት እንደምትፈልግ ጠቅላይ ሚኒስትር ኃይለማርያም ደሳለኝ ገለፁ።ጠቅላይ ሚኒስትሩ የቻይና ኮሚኒስት ፓርቲ ማዕከላዊ ኮሚቴ ቢሮ አባልና በምክትል ጠቅላይ ሚኒስትር ማዕረግ የቤጂንግ ከተማ የኮሙኒስት ፓርቲ ፀሐፊውን ሚስተር ጉ ጂሎንግን በፅሕፈት ቤታቸው ተቀብለው አነጋግረዋል።ጠቅላይ ሚኒስትር ሃይለማሪያም ደሳለኝ በዚሁ ጊዜ ኢትዮጵያ ኢንዱስትሪ መር የምጣኔ ሃብት ለመገንባት የቀላል ኢንዱስትሪ ዘርፉን ለማሳደግ ከፍተኛ ትኩረት መስጠቷን ለልኡካን ቡድኑ መሪ ነግረዋቸዋል።ኢትዮጵያ የቀላል ኢንዱስትሪ ዘርፉን ለማሳደግ በምታደርገው ጥረት የቻይና ድጋፍ በእጅጉ እንደሚያስፈልጋትም ጠቅላይ ሚኒስትሩ ገልጸዋል።በተለይም የሰው ኃይል በብዛት በሚጠቀሙ የቀላል ኢንዱስትሪ ማምረቻ ዘርፎች ላይ የቻይና ኩባንያዎች በኢትዮጵያ የሚያደርጉትን ተሳትፎ  እንዲያጠናክሩ ሚስተር ጉ ጂሎንግን የበኩላቸውን ግፊት እንዲያደርጉ ጠይቀዋል።ጠቅላይ ሚኒስትር ሃይለማሪያም የሁለቱ አገራት ግንኙነት ከጊዜ ወደ ጊዜ እየተጠናከረ በመምጣቱ ኢትዮጵያ በቻይና ያለውን የፓርቲ አደረጃጀትና የካበተ ልምድ በመውሰድ ጠንካራ የፓርቲ አደረጃጀት መዘርጋቷን አስረድተዋል።የቻይና ኮሚኒስት ፓርቲ በተለያዩ ጊዜያት የሚያደርጋቸውን ማሻሻያዎችና በመንግስትና በፓርቲ ውስጥ የሚከናወኑትን የመተካካት ባህል ኢትዮጵያ እየተጠቀመችበት እንደሆነም ገልፀዋል።ከሙስና እና አድሏዊ አሰራር ነፃ ሆኖ በቁርጠኝነት የሚሰራና ጠንካራ አቅም ያለው የፓርቲ አባላትን ለማፍራትና የአመራር አካዳሚዎችን ለማጠናከር የቻይና ልምድ በእጅጉ ጠቃሚ መሆኑንም አቶ ሃይለማሪያም ተናግረዋል።ሚስተር ጉ ጂሎንግን በበኩላቸው ኢትዮጵያ የምጣኔ ሃብቷን ወደ ኢንዱስትሪ መር ለማሸጋገር በምታደርገው ጥረት ውስጥ  መንግስታቸው የተሟላ ድጋፍ ማድረጉን እንደሚቀጥል አረጋግጠዋል።ብዛት ያለው የሰው ኃይል የሚጠቁሙ የቻይና ኩባንያዎች በኢትዮጵያ እንዲሳተፉ የበኩላቸውን ጥረት ለማድረግ መዘጋጀታቸውንም ገልጸዋል።በቤጂንግና አዲስ አበባ መካከል ያለውን የእህትማማች ግንኙነት እንዲጠናከርም ጥረት ያደርጋሉ።በዛሬው እለት በኢትዮጵያ ጉብኝት ለማድረግ አዲስ አበባ የገባው 109 አባላት ያሉት የልኡካን ቡድን የአገሪቱን የባህል ቡድን ማካተቱን የዘገበው ኢዜአ ነው።